CELEX: 32019D1924
Language: bg
Date: 2019-07-31 00:00:00
Title: Решение (ОВППС) 2019/1924 на Съвета от 31 юли 2019 година за подписване и сключване на Споразумението между Европейския съюз и правителството на Република Мали относно статута на мисията на Европейския съюз по линия на ОПСО в Мали (EUCAP Sahel Mali)

20.11.2019   
               
               
                  BG
               
               
                  Официален вестник на Европейския съюз
               
               
                  L 299/1
               
            
         РЕШЕНИЕ (ОВППС) 2019/1924 НА СЪВЕТА
         от 31 юли 2019 година
         за подписване и сключване на Споразумението между Европейския съюз и правителството на Република Мали относно статута на мисията на Европейския съюз по линия на ОПСО в Мали (EUCAP Sahel Mali)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 37 от него във връзка с член 218, параграфи 5 и 6 от Договора за функционирането на Европейския съюз,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 15 април 2014 г. Съветът прие Решение 2014/219/ОВППС (1) относно мисия на Европейския съюз по линия на ОПСО в Мали (EUCAP Sahel Mali).
                  
               
                     (2)
                  
                  
                     Съгласно член 9 от Решение 2014/219/ОВППС статутът на EUCAP Sahel Mali и нейния персонал, включително, когато е приложимо, привилегиите, имунитетите и другите гаранции, необходими за изпълнението и гладкото провеждане на EUCAP Sahel Mali, се уреждат със споразумение, сключено съгласно член 37 от Договора за Европейския съюз и в съответствие с процедурата, предвидена в член 218 от Договора за функционирането на Европейския съюз.
                  
               
                     (3)
                  
                  
                     Споразумението под формата на размяна на писма между Европейския съюз и Република Мали (2) (наричано по-долу „споразумението под формата на размяна на писма“), одобрено с Решение 2014/853/ОВППС на Съвета (3) и сключено между Европейския съюз и Република Мали на 31 октомври 2014 г., уреди статута на EUCAP Sahel Mali в Мали.
                  
               
                     (4)
                  
                  
                     На 12 юни 2017 г. Съветът разреши започването на преговори с Република Мали с оглед сключването на споразумение относно статута на EUCAP Sahel Mali (наричано по-долу „споразумението“), което да замени споразумението под формата на размяна на писма.
                  
               
                     (5)
                  
                  
                     Споразумението следва да бъде одобрено,
                  
               ПРИЕ НАСТОЯЩОТО РЕШЕНИЕ:
         
            Член 1
            Споразумението между Европейския съюз и правителството на Република Мали относно статута на мисията на Европейския съюз по линия на ОПСО в Мали (EUCAP Sahel Mali) се одобрява от името на Съюза.
            Текстът на споразумението е приложен към настоящото решение.
         
         
            Член 2
            Председателят на Съвета е оправомощен да посочи лицето (-ата), упълномощено (-и) да подпишe (-ат) споразумението, така че да бъде обвързан Съюзът.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 31 юли 2019 година.
            
               
                  За Съвета
               
               
                  Председател
               
               T. TUPPURAINEN
            
         
         
            (1)  Решение 2014/219/ОВППС на Съвета от 15 април 2014 г. относно мисия на Европейския съюз по линия на ОПСО в Мали (EUCAP Sahel Mali) (ОВ L 113, 16.4.2014 г., стр. 21).
         
            (2)  Споразумение под формата на размяна на писма между Европейския съюз и Република Мали относно статута на мисията на Европейския съюз по линия на ОПСО в Мали (EUCAP Sahel Mali) (ОВ L 344, 29.11.2014 г., стр. 3).
         
            (3)  Решение 2014/853/ОВППС на Съвета от 8 октомври 2014 г. относно подписването и сключването от името на Съюза на споразумението под формата на размяна на писма между Европейския съюз и Република Мали относно статута на мисията на Европейския съюз по линия на ОПСО в Мали (EUCAP Sahel Mali) (ОВ L 344, 29.11.2014 г., стр. 1).